
Betegtájékoztató: Információk a felhasználó számára

Vorikonazol Rompharm 200 mg por oldatos infúzióhoz való koncentrátumhoz
vorikonazol


Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4 pont.


A betegtájékoztató tartalma:

1. Milyen típusú gyógyszer a Vorikonazol Rompharm és milyen betegségek esetén alkalmazható?
2. Tudnivalók a Vorikonazol Rompharm alkalmazása előtt
3. Hogyan kell alkalmazni a Vorikonazol Rompharm készítményt?
4. Lehetséges mellékhatások
5. Hogyan kell a Vorikonazol Rompharm készítményt tárolni?
6. A csomagolás tartalma és egyéb információk


1. Milyen típusú gyógyszer a Vorikonazol Rompharm és milyen betegségek esetén alkalmazható?

A Vorikonazol Rompharm hatóanyaga a vorikonazol. A Vorikonazol Rompharm egy gombaellenes gyógyszer, amely a fertőzést okozó gombák elpusztításával vagy növekedésük megállításával fejti ki hatását.

Az alábbi betegségben szenvedő (felnőtt és 2 évesnél idősebb gyermek és serdülő) betegek kezelésére alkalmazható:
· invazív aszpergillózis (Aspergillus faj okozta gombás fertőzés),
· nem neutropéniás (nem kórosan alacsony fehérvérsejtszámú) betegeknél a vér Candida okozta fertőzése (egy másik típusú gombás fertőzés, amit Candida faj okoz),
· súlyos, invazív, flukonazollal (egy másik, gombás fertőzések kezelésére szolgáló gyógyszer) szemben ellenálló Candida fajok okozta fertőzések,
· súlyos, Scedosporium fajok vagy Fusarium fajok (két különböző gombafaj) okozta gombás fertőzések.

A Vorikonazol Rompharm a betegek súlyosbodó, potenciálisan életveszélyes gombás fertőzéseinek kezelésére szolgál.

A magas kockázatú, csontvelő-átültetésben részesült betegeknél a gombás fertőzések megelőzésére. Ez a gyógyszer csak orvosi ellenőrzés mellett alkalmazható.
2. Tudnivalók a Vorikonazol Rompharm beadása előtt 
Ne alkalmazza a Vorikonazol Rompharm készítményt
· ha allergiás a vorikonazol hatóanyagra vagy a szulfobutilbetadex-nátriumra, a gyógyszer (6. pontban felsorolt) egyéb összetevőjére.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről, beleértve a vény nélkül kapható készítményeket és a gyógynövény-készítményeket is.

Az alábbi felsorolásban olvasható hatóanyagot tartalmazó készítményeket tilos a Vorikonazol Rompharm-kezelés alatt szedni:
· terfenadin (allergia elleni gyógyszer),
· asztemizol (allergia elleni gyógyszer),
· ciszaprid (gyomorpanaszokra szedett gyógyszer),
· pimozid (elmebetegségekre használt gyógyszer),
· kinidin (szívritmuszavarokra használt gyógyszer),
· ivabradin (krónikus szívelégtelenség tüneteinek kezelésére használt gyógyszer),
· rifampicin (tüdőgümőkór, vagyis tuberkulózis elleni gyógyszer),
· efavirenz (HIV-fertőzés kezelésére használt gyógyszer) naponta 400 mg, vagy azt meghaladó dózisban,
· karbamazepin (görcsrohamok kezelésére használt gyógyszer),
· fenobarbitál (súlyos álmatlanság és görcsök kezelésére használt gyógyszer),
· ergot-alkaloidok (például ergotamin, dihidroergotamin; migrén kezelésére),
· szirolimusz (transzplantált betegek kezelésére),
· ritonavir (HIV-fertőzés kezelésére használt gyógyszer) naponta kétszer 400 mg, vagy azt meghaladó dózisban,
· közönséges orbáncfű (gyógynövény),
· naloxegol (a kifejezetten az opioidoknak nevezett fájdalomcsillapítók [például morfin, oxikodon, fentanil, tramadol, kodein] által okozott székrekedés kezelésére),
· tolvaptán (a hiponatrémia [alacsony nátriumszint a vérben] kezelésére vagy a veseműködés romlásának lassítására szolgál, policisztás vesebetegségben szenvedő betegeknél),
· lurazidon (depresszió kezelésére használt gyógyszer),
· venetoklax (krónikus limfocitás leukémia [CLL] kezelésére használt gyógyszer).

Figyelmeztetések és óvintézkedések
A Vorikonazol Rompharm alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha:
· volt már allergiás reakciója más, azol típusú gyógyszerekre;
· májbetegségben szenved, vagy ha korábban volt májbetegsége. Ha májbeteg, kezelőorvosa alacsonyabb adagban írhatja fel a Vorikonazol Rompharmot. Kezelőorvosának vérvizsgálatokkal kell ellenőriznie a májműködését, ha Vorikonazol Rompharmmal kezeli;
· ismert szívizombántalma, szívritmuszavara, lassú szívverése vagy elektrokardiogram (EKG) eltérése, úgynevezett „hosszú QTc-szindrómája” van.

Önnek a kezelés alatt kerülnie kell minden napfényt és napon való tartózkodást. Fontos, hogy a bőr napsugárzásnak kitett területeit fedje, és használjon magas faktorszámú fényvédőkrémet, mert a bőrnek a nap UV sugarai iránti fokozott érzékenysége alakulhat ki. Ezt tovább fokozhatják más olyan gyógyszerek, amelyek a bőrt érzékennyé teszik a napfényre, mint például a metotrexát. Ezek az óvintézkedések gyermekekre is vonatkoznak.

Vorikonazol Rompharm-kezelés alatt 
· azonnal tájékoztassa kezelőorvosát,
· ha leég a napon,
· ha bőrén súlyos bőrkiütések vagy hólyagok alakulnak ki,
· ha csontfájdalom jelentkezik.

Ha bőrén a fent leírt rendellenességek alakulnak ki, kezelőorvosa bőrgyógyászhoz utalhatja Önt, aki a vizsgálat után dönthet úgy, hogy fontos, hogy Ön rendszeresen felkeresse őt. A Vorikonazol Rompharm hosszan tartó alkalmazása esetén kis esély van arra, hogy bőrrák alakuljon ki.

Ha mellékvesekéreg-elégtelenség jelei alakulnak ki Önnél, amelynek során a mellékvesék nem termelnek elegendő mennyiséget bizonyos szteroidhormonokból, például kortizolból, ez olyan tüneteket okozhat, mint például krónikus vagy hosszan tartó kimerültség, izomgyengeség, étvágytalanság, fogyás, hasi fájdalom. Ebben az esetben kérjük, értesítse kezelőorvosát.

Értesítse kezelőorvosát, ha kialakulnak Önnél a „Cushing-szindróma” jelei, amely betegségben a szervezet túl nagy mennyiségű kortizol hormont termel, és ami az alábbi tünetekhez vezethet: testtömeg-növekedés, zsírpúp a vállak között, holdvilágarc, a has, combok, emlők és karok bőrének besötétedése, elvékonyodó bőr, könnyen kialakuló véraláfutások, magas vércukorszint, túlzott szőrnövekedés, túlzott izzadás.

Kezelőorvosának vérvizsgálatokkal ellenőriznie kell a máj- és veseműködését.

Gyermekek és serdülők
A Vorikonazol Rompharm nem adható 2 évesnél fiatalabb betegeknek.

Egyéb gyógyszerek és a Vorikonazol Rompharm
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Néhány gyógyszer megváltoztathatja a Vorikonazol Rompharm hatását, illetve a Vorikonazol Rompharm megváltoztathatja más gyógyszerek hatását.

Tájékoztassa kezelőorvosát, ha az alábbi gyógyszert szedi, mivel lehetőség szerint a Vorikonazol Rompharmmal történő egyidejű kezelés kerülendő:
· ritonavir (HIV kezelésére használt gyógyszer) naponta kétszer 100 mg dózisban;
· glaszdegib (daganatos megbetegedés kezelésére használt gyógyszer) – ha mindkét gyógyszert alkalmaznia kell, kezelőorvosa gyakran fogja ellenőrizni az Ön szívritmusát.

Tájékoztassa kezelőorvosát vagy gyógyszerészét, ha az alábbi hatóanyagú gyógyszerek bármelyikét szedi, mivel lehetőség szerint a Vorikonazol Rompharmmal történő egyidejű kezelés kerülendő, vagy a vorikonazol adagjának módosítására lehet szükség:
· rifabutin (tüdőbaj – tuberkulózis elleni gyógyszer), Ha Önt már rifabutinnal kezelik, ellenőrizni kell a vérképét, és figyelni kell a rifabutin mellékhatásait.
· fenitoin (epilepszia kezelésére használt gyógyszer). Ha Önt már fenitoinnal kezelik, a Vorikonazol Rompharm-kezelés alatt a fenitoin vérszintjét ellenőrizni kell, és szükség lehet az adagolás módosítására.

Tájékoztassa kezelőorvosát, ha az alábbi gyógyszerek bármelyikét szedi, mivel az adag módosítására vagy ellenőrzésére lehet szükség, hogy megállapítsák, a gyógyszerek és/vagy a Vorikonazol Rompharm a kívánt hatást elérik-e:
· warfarin és egyéb véralvadásgátlók (például fenprokumon, acenokumarol, amelyek lassítják a véralvadást);
· ciklosporin (transzplantált betegek kezelésére),
· takrolimusz (transzplantált betegek kezelésére),
· szulfonilureák (például tolbutamid, glipizid és gliburid) (cukorbetegség kezelésére);
· sztatinok (például atorvasztatin, szimvasztatin) (koleszterinszint-csökkentők);
· benzodiazepinek (például midazolám és triazolám) (súlyos álmatlanság és stressz esetén);
· omeprazol (fekély elleni gyógyszer);
· szájon át szedett fogamzásgátlók (ha a fogamzásgátlót Vorikonazol Rompharmmal együtt alkalmazza, nemkívánatos hatások, mint émelygés és menstruációs zavarok léphetnek fel);
· vinka alkaloidok (például vinkrisztin és vinblasztin) (daganatos megbetegedés kezelésére);
· tirozinkináz-gátlók (többek között, de nem kizárólag: axitinib, bozutinib, kabozantinib, ceritinib, kobimetinib, dabrafenib, dazatinib, nilotinib, szunitinib, ibrutinib, ribociklib) (daganatos megbetegedés kezelésére);
· tretinoin (leukémia kezelésére);
· indinavir és más HIV-proteáz-gátlók (HIV-fertőzés kezelésére);
· nem nukleozid reverztranszkriptáz-gátlók (például efavirenz, delavirdin, nevirapin) (HIV fertőzés kezelésére) (az efavirenz bizonyos dózisai NEM alkalmazhatóak együtt a Vorikonazol Rompharmmal);
· metadon (heroinfüggőség kezelésére);
· alfentanil, fentanil és egyéb rövid hatású opioidok, mint a szufentanil (sebészeti beavatkozások során alkalmazott fájdalomcsillapítók);
· oxikodon és egyéb hosszú hatású opioidok, mint a hidrokodon (közepes és erős fájdalom csillapítására szolgáló gyógyszer);
· nem-szteroid gyulladásgátló gyógyszerek (például ibuprofén, diklofenák) (a fájdalom és a gyulladás kezelésénél használt gyógyszerek);
· flukonazol (gombás fertőzések elleni gyógyszer);
· everolimusz (előrehaladott veserák kezelésére és szervátültetésen átesett betegeknél használják);
· letermovir (a citomegalovírus [CMV] betegség megelőzésére szolgál csontvelőtranszplantáció után);
· ivakaftor (cisztás fibrózis kezelésére használják);
· flukloxacillin (baktérium okozta fertőzések ellen alkalmazott antibiotikum).

Terhesség és szoptatás
Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Tilos Vorikonazol Rompharmot alkalmazni terhesség alatt, kivéve, ha az orvosa rendeli el. A fogamzóképes nőknek hatékony fogamzásgátlást kell alkalmazniuk. Azonnal forduljon kezelőorvosához, ha a Vorikonazol Rompharm alkalmazása közben teherbe esik.

A készítmény hatásai a gépjárművezetéshez és a gépek kezeléséhez szükséges képességekre
A Vorikonazol Rompharm okozhat homályos látást vagy zavaró fényérzékenységet. Ha ez előfordul, ne vezessen gépjárművet, illetve ne kezeljen szerszámokat vagy gépeket. Tájékoztassa kezelőorvosát, ha ilyet észlel.

A Vorikonazol Rompharm nátriumot tartalmaz
Ez a gyógyszer injekciós üvegenként 221,17 mg nátriumot (a konyhasó fő összetevőjét) tartalmaz. Ez a felnőttek számára javasolt maximális napi bevitel 11,05%-a.

A Vorikonazol Rompharm ciklodextrineket (szulfobutilbetadex-nátriumot) tartalmaz
Ez a gyógyszer 3220 mg ciklodextrint tartalmaz injekciós üvegenként, ami 19 ml oldószerben történő feloldás esetén 160 mg/ml-nek felel meg. Ha vesebetegségben szenved, a gyógyszer alkalmazása előtt beszéljen kezelőorvosával.


3. Hogyan kell alkalmazni a Vorikonazol Rompharm készítményt?

A gyógyszer mindig a kezelőorvosa által elmondottaknak megfelelően kell alkalmazni. Amennyiben nem biztos az adagolást illetően, kérdezze meg kezelőorvosát.

Az adagolást az Ön kezelőorvosa fogja meghatározni a testtömege és a fertőzés jellege alapján. Kezelőorvosa az Ön állapotától függően változtathat a gyógyszer adagján.

A készítmény ajánlott adagja felnőtteknek (idős betegeknek is) a következő:

	
	Intravénás

	Az első 24 órában szükséges adag
(telítő dózis)
	6 mg/testtömegkilogramm (ttkg), 12 óránként az első 24 órában

	Az első 24 óra után szükséges adag
(fenntartó adag)
	4 mg/ttkg naponta kétszer



Attól függően, hogy hogyan reagál a kezelésre, kezelőorvosa csökkentheti a napi adagját kétszer 3 mg/ttkg-ra. 

A kezelőorvos dönthet úgy, hogy csökkenti adagját, ha Önnek enyhe vagy közepes fokú májzsugorodása (cirrózisa) van.

Alkalmazása gyermekeknél és serdülőknél
A készítmény ajánlott adagja gyermekeknek és serdülőknek a következő:

	
	Intravénásan

	
	Gyermekek 2 éves kortól kevesebb, mint 12 éves korig, valamint 50 ttkg-os vagy annál kisebb testtömegű, 12–14 éves serdülők
	12–14 éves, 50 ttkg-os vagy nagyobb testtömegű serdülők, valamint minden 14 évesnél idősebb serdülő

	Az első 24 órában szükséges adag
(telítő adag)
	9 mg/testtömegkilogramm (ttkg), 12 óránként az első 24 órában
	6 mg/testtömegkilogramm (ttkg), 12 óránként az első 24 órában

	Az első 24 óra után szükséges adag
(fenntartó adag)
	8 mg/ttkg naponta kétszer
	4 mg/ttkg naponta kétszer



Az Ön kezelésre adott válasza alapján a kezelőorvos növelheti vagy csökkentheti a napi adagot.

A Vorikonazol Rompharm por oldatos infúzióhoz való koncentrátumhoz készítményből az Ön kórházi gyógyszerésze vagy a gondozását végző egészségügyi szakember készíti el a megfelelő koncentrációjú infúziós oldatot. (A betegtájékoztató végén erről még további információt talál.)

Ezt az infúziót intravénásan (vénába) fogják Önnek beadni, legfeljebb 3 mg/ttkg óránkénti adagban, 1–3 óra alatt.

Ha Ön vagy gyermeke a Vorikonazol Rompharmot gombás fertőzés megelőzése céljából kapja, kezelőorvosa dönthet úgy, hogy abba kell hagyni a Vorikonazol Rompharm alkalmazását, ha a kezelés miatt Önnél vagy gyermekénél mellékhatások lépnek fel.

Ha a Vorikonazol Rompharm egy adagja kimaradt
Mivel ezt a gyógyszert szoros orvosi felügyelet alatt fogja kapni, nem valószínű, hogy kimaradna egy adag. Ha azonban úgy gondolja, hogy megfeledkeztek egy adagról, szóljon kezelőorvosának vagy gyógyszerészének.

Ha idő előtt abbahagyja a Vorikonazol Rompharm alkalmazását
A Vorikonazol Rompharm-kezelés addig tart, amíg a kezelőorvosa javasolja, de a Vorikonazol Rompharm por oldatos infúzióhoz való koncentrátumhoz készítménnyel végzett kezelés nem tarthat 6 hónapnál tovább.

A csökkent ellenállóképességű vagy súlyos fertőzésben szenvedő betegek esetében hosszú távú kezelésre lehet szükség a fertőzés kiújulásának megakadályozására. Ha állapota javul, átállíthatják a vénás kezelésről tablettára.

Amikor a kezelőorvosa döntésére a Vorikonazol Rompharm-kezelést abbahagyják Önnél, várhatóan nem fog tapasztalni semmilyen hatást.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A mellékhatások általában enyhék és átmenetiek. Néhány esetben azonban a mellékhatások súlyosak lehetnek, és orvosi ellátást igényelnek.

Súlyos mellékhatások - Hagyja abba a Vorikonazol Rompharm alkalmazását és azonnal keresse fel kezelőorvosát
· bőrkiütés;
· sárgaság; a májműködést ellenőrző vérvizsgálati eredmények megváltozása,
· hasnyálmirigy-gyulladás.

Egyéb mellékhatások

Nagyon gyakori (10 betegből több mint 1 beteget érinthet)

· Látáskárosodás (látás megváltozása, beleértve a következőket: homályos látás, színek megváltozása, a fényérzékeléssel szembeni kóros intolerancia, színvakság, szembetegség, gyűrűk látása a fényforrások körül, farkasvakság, remegő látás (oszcillopszia), szikralátás, aura (rövid ideig tartó látótérkiesés, villogó, fényes pontok vagy színes cikkcakkos vonalak látása), csökkent látásélesség, fényérzet fokozódása, a szokásos látótér valamely részének kiesése, úszkáló foltok a látótérben);
· láz;
· bőrkiütés;
· hányinger, hányás, hasmenés;
· fejfájás;
· végtagduzzanat;
· gyomorfájás;
· légzési nehézség;
· emelkedett májenzimszintek.

Gyakori: 10-ből legfeljebb 1 embert érinthet

· arcüreggyulladás, ínygyulladás, hidegrázás, gyengeség;
· a vörösvértestek (néha immunrendszerrel kapcsolatos) és/vagy fehérvérsejtek (néha lázzal kísérve) bizonyos típusainak – esetenként súlyosan – csökkent száma, a vér alvadását elősegítő sejtek – amelyeket vérlemezkének hívnak – csökkent száma;
· alacsony vércukorszint, alacsony káliumszint a vérben, alacsony nátriumszint a vérben;
· szorongás, depresszió, zavartság, nyugtalanság, álmatlanság, hallucinációk;
· görcsök, remegés vagy akaratlan izommozgás, a bőr bizsergése vagy rendellenes tapintásérzés, izomtónus-fokozódás, álmosság, szédülés
· vérzés a szemben;
· szívritmuszavarok, például nagyon gyors szívverés, nagyon lassú szívverés, ájulás;
· alacsony vérnyomás, vénagyulladás (amely vérrögképződéssel járhat együtt);
· heveny légzési nehézségek, mellkasi fájdalom, arcduzzanat (száj-, ajak- és szem körüli duzzanat), folyadékfelhalmozódás a tüdőben;
· székrekedés, emésztési zavar, az ajkak gyulladása;
· sárgaság, májgyulladás, májkárosodás;
· bőrkiütés, ami a bőr súlyos felhólyagosodásához és hámlásához vezethet, és amely sima, piros területként jelenik meg a bőrön, kisméretű, majd egymással egyesülő hólyagokkal borítva, bőrvörösség;
· viszketés;
· hajhullás;
· hátfájás;
· veseelégtelenség, véres vizelet, a vesefunkciós vizsgálatok eredményeinek megváltozása;
· napégés vagy súlyos bőrreakció fény vagy napfény hatására;
· bőrrák.

Nem gyakori: 100-ból legfeljebb 1 embert érinthet

· influenzaszerű tünetek, a tápcsatorna irritációja és gyulladása, a tápcsatorna gyulladása, amely antibiotikum által okozott hasmenéshez vezet, a nyirokerek gyulladása;
· a hasüreg falát belülről borító, a hasi szerveket körülvevő vékony szövet gyulladása
· megnagyobbodott (néha fájdalmas) nyirokcsomók, csontvelő-elégtelenség, megnövekedett eozinofilszám;
· mellékvesekéreg csökkent működése, pajzsmirigy-alulműködés;
· kóros agyműködés, Parkinson-szerű tünetek, a kezekben vagy lábakban zsibbadást, fájdalmat, bizsergést vagy égő érzést okozó idegkárosodás;
· egyensúly- vagy koordinációs problémák;
· az agy duzzanata;
· kettőslátás, súlyos szemproblémák, beleértve: a szem és a szemhéj fájdalma és gyulladása, kóros szemmozgás, látóideg-károsodás, ami látáskárosodást okozhat, látóidegfő-duzzanat (papillaödéma);
· tapintásérzés csökkenése;
· kóros ízérzékelés;
· hallásproblémák, fülcsengés, forgó jellegű szédülés;
· bizonyos belső szervek (például hasnyálmirigy, patkóbél) gyulladása, a nyelv duzzanata és gyulladása;
· megnagyobbodott máj, májkárosodás, epehólyag-betegség, epekövek;
· ízületi gyulladás, a bőr alatti erek gyulladása (ami vérrögképződéssel is társulhat);
· vesegyulladás, fehérje a vizeletben, vesekárosodás;
· nagyon gyors szívverés vagy néhány kimaradó szívverés, néha szabálytalan elektromos impulzusokkal;
· kóros elektrokardiogram (EKG);
· a koleszterinszint emelkedése a vérben, húgysavszint emelkedése a vérben;
· allergiás bőrreakciók (néha súlyosak), beleértve egy életveszélyes bőrbetegséget, amely fájdalmas hólyagokat és sebeket okoz a bőrön és a nyálkahártyákon, különösen a szájban, bőrgyulladás, csalánkiütés, bőrpír és irritáció, a bőrön vöröses vagy lilás elszíneződések, amelyeket a vérlemezkeszám csökkenése okozhat, ekcéma;
· az injekció beadásának helyén fellépő reakció;
· allergiás reakció vagy túlzott mértékű immunválasz;
· a csontot körülvevő szövet gyulladása.
Ritka: 1000-ből legfeljebb 1 embert érinthet
· pajzsmirigy túlműködés;
· az agyműködés romlása, ami a májbetegség súlyos szövődménye;
· a látóidegben lévő rostok többségének elvesztése, a szaruhártya homályossága, akaratlan szemmozgás;
· hólyagképződéssel járó fényérzékenység;
· olyan betegség, amely során a szervezet immunrendszere megtámadja a perifériás idegrendszer részeit;
· szívritmuszavarok vagy a szív elektromos ingerületvezetésének zavarai (néha életveszélyes);
· életveszélyes allergiás reakció;
· a véralvadási rendszer betegsége;
· allergiás bőrreakciók (néha súlyosak), beleértve a következőket: a bőr, a bőr alatti szövet, a nyálkahártyák és a nyálkahártya alatti szövet gyors duzzanata (ödéma), viszkető vagy fájó, megvastagodó és pirossá váló területek a bőrön, ezüstös pikkelyes hámlással kísérve, a bőr és a nyálkahártyák irritációja, életveszélyes bőrbetegség, amelynek hatására a bőr legkülső rétege (a felhám) nagy területen leválik az alatta lévő bőrrétegekről;
· kisméretű, száraz, pikkelyesen hámló bőrfoltok, néha vastag tüskékkel vagy „szarvakkal”.

Nem ismert gyakoriság (a gyakoriság a rendelkezésre álló adatok alapján nem becsülhető meg):
· szeplők és pigmentált foltok.

Egyéb jelentős mellékhatások, amelyeknek nem ismert az előfordulási gyakorisága, de megjelenésük esetén azonnal értesíteni kell a kezelőorvost:
· pirosas, hámló foltok vagy gyűrű alakú bőrelváltozások, amelyek a kután lupusz eritematózusz nevű autoimmun betegség tünetei lehetnek.

Az infúziós reakciók (mint kivörösödés, láz, izzadás, fokozott szívverés, légszomj) nem jelentkeztek gyakran vorikonazollal. Ha ilyen jelentkezik, kezelőorvosa leállíthatja az infúziót.

Ismert, hogy a Vorikonazol Rompharm károsíthatja a májat és a vesét, kezelőorvosának vérvizsgálatokkal ellenőriznie kell a máj- és a veseműködést. Jelezze kezelőorvosának, ha gyomorpanaszai vannak, vagy ha székletének állaga megváltozik.

Bőrrák eseteit jelentették olyan betegeknél, akik hosszan tartó vorikonazol-kezelésben részesültek.

Napégés vagy súlyos bőrreakció fény vagy napfény hatására gyakrabban fordult elő gyermekeknél. Ha gyermeke bőrén rendellenességek alakulnak ki, kezelőorvosa bőrgyógyászhoz utalhatja Önöket, aki a vizsgálat után dönthet úgy, hogy fontos, hogy Ön vagy gyermeke rendszeresen felkeresse őt. A májenzimek emelkedését is gyakrabban figyelték meg gyermekek esetében.
Ha ezen mellékhatások bármelyikét tartósan tapasztalja vagy kellemetlennek érzi, kérjük jelezze kezelőorvosának.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Vorikonazol Rompharm készítményt tárolni?

A gyógyszer gyermekektől elzárva tartandó!

A dobozon és az injekciós üveg címkéjén feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Legfeljebb 25°C-on tárolandó. Az eredeti csomagolásban, fénytől védve tárolandó.

A feloldott és hígított oldatot azonnal fel kell használni. A feloldott oldatot felhasználás előtt egy kompatibilis infúziós oldattal fel kell hígítani. (A betegtájékoztató végén erről még további információt talál.)

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6. A csomagolás tartalma és egyéb információk
Mit tartalmaz a Vorikonazol Rompharm?
· A készítmény hatóanyaga a vorikonazol. 200 mg vorikonazolt tartalmaz injekciós üvegenként.
· Egyéb összetevők a nátrium-szulfobutilbetadex-nátrium (lásd 2., pont, A Vorikonazol Rompharm ciklodextrineket tartalmaz).

Minden injekciós üveg 200 mg vorikonazolt tartalmaz, amely az Ön kórházi gyógyszerésze vagy a gondozását végző egészségügyi szakember által, az utasítás szerint elkészített 10 mg/ml-es oldatnak felel meg (az erre vonatkozó információ a betegtájékoztató végén található).

Milyen a Vorikonazol Rompharm külleme és mit tartalmaz a csomagolás?
A Vorikonazol Rompharm egyszer használatos injekciós üvegben lévő fehér vagy csaknem fehér, látható részecskéktől mentes por.

A forgalomba hozatali engedély jogosultja és a gyártó
S.C. Rompharm Company S.R.L.
1A Eroilor Street, Otopeni 075100, Ilfov,
Románia

Ezt a gyógyszert az Európai gazdasági Térség tagállamaiban az alábbi neveken engedélyezték: Magyarország: Vorikonazol Rompharm 200 mg por oldatos infúzióhoz való koncentrátumhoz Románia: Voriconazol Rompharm 200 mg pulbere pentru concentrat pentru soluţie perfuzabilă Bulgária: Bориконазол Ромфарм 200 mg прах за концентрат за инфузионен разтвор

OGYI-T-24773/01  1×   brómbutil gumidugóval lezárt, színtelen, átlátszó I-es típusú injekciós üvegben


A betegtájékoztató legutóbbi felülvizsgálatának dátuma: 2026. augusztus.

--------------------------------------------------------------------------------------------------------------------------
Az alábbi információk kizárólag egészségügyi szakembereknek szólnak.

A feloldásra és a hígításra vonatkozó információk
· A Vorikonazol Rompharm 200 mg por oldatos infúzióhoz való koncentrátumhoz készítményt először vagy 19 ml injekcióhoz való vízzel vagy 19 ml 9 mg/ml (0,9%-os) nátrium-klorid oldatos infúzióval kell feloldani, amivel 20 ml felszívható térfogatú, 10 mg/ml vorikonazolt tartalmazó tiszta
koncentrátum nyerhető.
· Hagyományos (nem automata) 20 ml-es fecskendő használata javasolt, ami biztosítja a pontos mennyiségű (19,0ml) injekcióhoz való víz vagy 9 mg/ml (0,9%-os) nátrium-klorid oldat adagolását.
· Az elkészített koncentrátum kívánt mennyiségét az alábbi táblázatban szereplő, ajánlott kompatibilis oldatos infúzióhoz kell adni, hogy a vorikonazol végkoncentrációja 0,5–5 mg/ml legyen.
· Ez a gyógyszer kizárólag egyszeri használatra szolgál, és a fel nem használt oldatot el kell dobni. Kizárólag átlátszó, részecskéktől mentes oldat használható fel.
· Bolus injekcióban nem adható be.
· A tárolásra vonatkozó információkat lásd az .5, Hogyan kell a Vorikonazol Rompharm készítményt tárolni című részben.




A 10 mg/ml-es vorikonazol koncentrátum szükséges mennyisége
	Testtömeg (kg)
	A vorikonazol koncentrátum (10 mg/ml) szükséges mennyisége a következő adagok elkészítéséhez:

	
	3 mg/ttkg dózis (injekciós üvegek száma)
	4 mg/ttkg dózis (injekciós üvegek száma)
	6 mg/ttkg dózis (injekciós üvegek száma)
	8 mg/ttkg dózis (injekciós üvegek száma)
	9 mg/ttkg dózis (injekciós üvegek száma)

	10
	-
	4,0 ml (1)
	-
	8,0 ml (1)
	9,0 ml (1)

	15
	-
	6,0 ml (1)
	-
	12,0 ml (1)
	13,5 ml (1)

	20
	-
	8,0 ml (1)
	-
	16,0 ml (1)
	18,0 ml (1)

	25
	-
	10,0 ml (1)
	-
	20,0 ml (1)
	22,5 ml (2)

	30
	9,0 ml (1)
	12,0 ml (1)
	18,0 ml (1)
	24,0 ml (2)
	27,0 ml (2)

	35
	10,5 ml (1)
	14,0 ml (1)
	21,0 ml (2)
	28,0 ml (2)
	31,5 ml (2)

	40
	12,0 ml (1)
	16,0 ml (1)
	24,0 ml (2)
	32,0 ml (2)
	36,0 ml (2)

	45
	13,5 ml (1)
	18,0 ml (1)
	27,0 ml (2)
	36,0 ml (2)
	40,5 ml (3)

	50
	15,0 ml (1)
	20,0 ml (1)
	30,0 ml (2)
	40,0 ml (2)
	45,0 ml (3)

	55
	16,5 ml (1)
	22,0 ml (2)
	33,0 ml (2)
	44,0 ml (3)
	49,5 ml (3)

	60
	18,0 ml (1)
	24,0 ml (2)
	36,0 ml (2)
	48,0 ml (3)
	54,0 ml (3)

	65
	19,5 ml (1)
	26,0 ml (2)
	39,0 ml (2)
	52,0 ml (3)
	58,5 ml (3)

	70
	21,0 ml (2)
	28,0 ml (2)
	42,0 ml (3)
	-
	-

	75
	22,5 ml (2)
	30,0 ml (2)
	45,0 ml (3)
	-
	-

	80
	24,0 ml (2)
	32,0 ml (2)
	48,0 ml (3)
	-
	-

	85
	25,5 ml (2)
	34,0 ml (2)
	51,0 ml (3)
	-
	-

	90
	27,0 ml (2)
	36,0 ml (2)
	54,0 ml (3)
	-
	-

	95
	28,5 ml (2)
	38,0 ml (2)
	57,0 ml (3)
	-
	-

	100
	30,0 ml (2)
	40,0 ml (2)
	60,0 ml (3)
	-
	-



A Vorikonazol Rompharm egy egy adagot tartalmazó nem tartósított, steril, liofilizált gyógyszer.

Elkészítés/elkészítés és hígítás után:
Az elkészített oldat kémiai és fizikai stabilitása 2-8°C-on 24 órán át igazolt. Az elkészített és hígított oldat kémiai és fizikai stabilitása 2-8°C-on 48 órán át igazolt.

Mikrobiológiai szempontból a készítményt azonnal fel kell használni. Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége, amely általános esetben 2-8ºC közötti hőmérsékleten tárolva nem haladhatja meg a 24 órát, kivéve, ha az elkészítés/hígítás ellenőrzött és validált aszeptikus körülmények között történt.

Kompatibilis infúziós oldatok:
Az elkészített oldat a következő oldószerekkel hígítható:
· Nátrium-klorid 9 mg/ml (0,9%-os) oldatos injekcióval
· Ringer laktát intravénás infúzióval
· 5%-os glükóz intravénás infúzióval

A Vorikonazol Rompharm kompatibilitása a fentiekben (vagy az Inkompatibilitások című
pontban megjelöltektől) eltérő oldószerekkel nem ismert.

Inkompatibilitások:
A vorikonazol nem adható infúzióként ugyanazon a szereléken vagy kanülön keresztül egyidejűleg más intravénás készítménnyel. A zsákot ellenőrizni kell, hogy az infúzió teljesen beadásra került-e. Amikor a vorikonazol infúzió teljesen beadásra került, a szerelék más intravénás készítmények beadására használható.

Vérkészítmények és rövid idő alatt alkalmazott koncentrált elektrolitoldatok:
A vorikonazolterápia megkezdése előtt az elektrolitzavarokat, mint a hypokalaemiát, a hypomagnesaemiát és a hypocalcaemiát korrigálni kell. A vorikonazol nem alkalmazható egyszerre vérkészítménnyel vagy semmilyen rövid idő alatt adott koncentrált elektrolitoldattal, még akkor sem, ha a két infúzió külön szerelékben fut.

Teljes parenterális táplálás:
A teljes parenterális táplálás (TPN) felfüggesztése nem szükséges vorikonazolkezelés mellett, de külön infúziós szereléken keresztül kell beadni. Ha a beadás egy több lumenű kanülön keresztül történik, a TPN beadásához a kanül másik portját szükséges használni. A vorikonazolt nem szabad 4,2%-os natrium-bikarbonát infúzióval hígítani. Más koncentrációkkal való kompatibilitás nem ismert.

